Javaslat A TANÁCS HATÁROZATA az Európai Unió nevében az ENSZ Európai Gazdasági Bizottságának igazgatási bizottságában az oszloppal való oldalirányú ütközésről szóló új előírás-tervezet és módosítástervezete tekintetében képviselendő álláspontról /* COM/2014/0680 final - 2014/0314 (NLE) */





INDOKOLÁS 1. A JAVASLAT HÁTTERE · A javaslat okai és céljai Az ENSZ Európai Gazdasági Bizottsága (ENSZ-EGB) nemzetközi szinten harmonizált követelményeket dolgoz ki, melyek célja, hogy felszámolják az 1958. évi felülvizsgált megállapodásban[1] részes szerződő felek között a gépjárművekkel és az e gépjárművekben alkalmazott rendszerekkel folytatott kereskedelem műszaki akadályait, valamint hogy biztosítsák, hogy az ilyen járművek és rendszerek nagyfokú biztonságot nyújtsanak, és óvják a környezetet. Az ENSZ-EGB a közelmúltban véglegesített egy új előírás-tervezetet a járműveknek az oszloppal való oldalütközés esetén mutatott viselkedésük tekintetében történő jóváhagyására vonatkozó egységes rendelkezésekről[2], valamint egy erre az új előírás-tervezetre vonatkozó módosítástervezetet[3]. Az előírás-tervezet, valamint a javasolt módosítások célja, hogy biztosítsa a magas merev tárggyal, például fával vagy lámpaoszloppal oldalról ütköző járművek utasainak magas szintű biztonságát. Az új előírás-tervezet módosításának azonnali bevezetése választási lehetőséget ad a szerződő feleknek arra, hogy első lépésben az új előírás eredeti változatát vagy rögtön a módosítássorozattal módosított előírást alkalmazzák. Az előírás eredeti változata mentességet tartalmaz, amely kevésbé szigorú vizsgálatokat ír elő a nagyon keskeny gépjárművekre nézve. A módosítássorozat megszünteti a mentességet azon szerződő felek számára, akiknek nincs szükségük arra, hogy az első lépésben alkalmazzák azt. A 14675/13 tanácsi határozattal[4] elfogadott, az oszloppal való oldalütközésről szóló 14. globális műszaki előírásban megállapított rendelkezések hatékonyan érvényre jutnak az új ENSZ-EGB-előírástervezetben és annak módosítástervezetében. E javaslat célja, hogy meghatározza az ENSZ-EGB keretében működő WP29 „Járműelőírások Harmonizálása Világfórum” 2014. november 11–14-i ülésén szavazásra kerülő, az oszloppal való oldalütközésre vonatkozó ENSZ-EGB-előírástervezetről és annak módosítástervezetéről való szavazáskor képviselendő uniós álláspontot. · Háttér-információk A gépjárművek, az ezekhez tervezett pótkocsik és rendszerek, alkatrészek valamint önálló műszaki egységek általános biztonságára vonatkozó típus-jóváhagyási előírásokról szóló, 2009. július 13-i 661/2009/EK európai parlamenti és tanácsi rendelet[5] – közvetlenül hivatkozva a járműveknek az utasok oldalirányú ütközés esetén történő védelme tekintetében történő jóváhagyására vonatkozó egységes rendelkezésekről szóló, 95. számú ENSZ-EGB-előírásra[6] – meghatározza a gépjárműveknek az oldalirányú ütközés elleni védelem tekintetében való típusjóváhagyására vonatkozó alapvető követelményeket. Meg kell azonban állapítani, hogy az uniós jogszabályok nem terjednek ki az oszloppal való oldalirányú ütközés kérdésére. Mindazonáltal az Unió a tervek szerint megszavazza az oszloppal való oldalirányú ütközésre vonatkozó új ENSZ-EGB-előírástervezetet, valamint annak módosítástervezetét annak érdekében, hogy támogassa olyan nemzetközi szintű közös harmonizált követelmények megállapítását, amelyek megkönnyítik a nemzetközi kereskedelmet. Ez lehetővé teszi az európai járműgyártó és beszállító ágazat számára, hogy világszerte elismert egységes követelményrendszert kövessen az 1958. évi felülvizsgált megállapodásban részes azon szerződő felek területén, amelyek végrehajtják az oszloppal való oldalirányú ütközésre vonatkozó rendelkezéseket. · Meglévő rendelkezések a javaslat által érintett területen A javaslat által érintett területre jelenleg nem vonatkoznak rendelkezések. · Összhang az Unió egyéb szakpolitikáival és célkitűzéseivel Amennyiben a javaslat megvalósulna az Unióban, összhangban lenne a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló 2007/46/EK irányelv célkitűzéseivel. A fentiek alapján a javaslat megfelel az EU azon célkitűzésének, hogy biztosítsa a gépjárművek magas szintű közúti biztonságát. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI · Konzultáció az érdekelt felekkel A javaslat kidolgozása során az Európai Bizottság konzultált az érdekelt felekkel. Általános konzultációk folytak az ENSZ-EGB-nek a Passzív Biztonság Munkacsoportja (GRSP) keretében működő, az oszloppal való oldalirányú ütközéssel foglalkozó informális munkacsoportjában, továbbá tájékoztatásra, valamint további vitákra került sor a Műszaki Bizottság – Gépjárművek elnevezésű bizottságban az oszloppal való oldalirányú ütközésről szóló globális műszaki előírás, majd a globális műszaki előírás alapján az új ENSZ-EGB-előírástervezetnek és módosítástervezetének kidolgozása során. · Hatásvizsgálat Mivel a javaslat tárgyát képező területre jelenleg nem vonatkoznak releváns hatályos rendelkezések, hatásvizsgálatot kell végezni, ha a javasolt intézkedéseket kötelező jelleggel hajtják végre uniós szinten. 3. A JAVASLAT JOGI ELEMEI · A javaslat összefoglalása A javaslat a járműveknek az oszloppal való oldalütközés esetén mutatott viselkedésük tekintetében történő jóváhagyására vonatkozó új ENSZ-EGB-előírástervezetről, valamint annak módosítástervezetéről való szavazáskor képviselendő uniós álláspontot határozza meg. · Jogalap A javaslat jogalapja az Európai Unió működéséről szóló szerződés 218. cikkének (9) bekezdésével összefüggésben értelmezett 114. cikke. · A szubszidiaritás elve A gépjárművek biztonságosságára vonatkozó követelmények uniós szinten már harmonizáltak. Az Európai Parlament és a Tanács határozata alapján a jövőben be lehet vezetni az új rendelkezéseket a meglévő szabályok mellé. A nemzetközi jogi eszközöknek, mint pl. az ENSZ-EGB-előírások tervezeteinek megszavazása – annak érdekében, hogy azok a gépjárművekben alkalmazott rendszerek uniós típus-jóváhagyási rendszerének részévé váljanak –, csak uniós szinten lehetséges. Ez nemcsak a belső piac széttagolódását akadályozza meg, hanem az Unió területén egységes biztonsági szabványokat is biztosít. Méretgazdaságossági előnyökkel is jár: a termékek a teljes uniós piac, sőt a nemzetközi piac számára gyárthatók, mivel nem kell őket egyéni igényeknek megfelelően kialakítani az egyes tagállamok nemzeti típusjóváhagyásának megszerzéséhez. A javaslat ezért megfelel a szubszidiaritás elvének. · Az arányosság elve A javaslat megfelel az arányosság elvének, mert a belső piac zavartalan működésének biztosítására irányuló célkitűzések teljesítéséhez szükségesnél nagyobb mértékben nem avatkozik be, ugyanakkor nagyfokú közbiztonságot és védelmet garantál. · A jogi aktus típusának megválasztása Az EUMSZ 218. cikkének (9) bekezdése a nemzetközi megállapodások által létrehozott testületekben képviselendő uniós álláspontok kialakítására tanácsi határozat alkalmazását írja elő. 4. KÖLTSÉGVETÉSI HATÁSOK A javaslat nincs hatással az uniós költségvetésre. 2014/0314 (NLE) Javaslat A TANÁCS HATÁROZATA az Európai Unió nevében az ENSZ Európai Gazdasági Bizottságának igazgatási bizottságában az oszloppal való oldalirányú ütközésről szóló új előírás-tervezet és módosítástervezete tekintetében képviselendő álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 114. cikkére, összefüggésben 218. cikke (9) bekezdésével, tekintettel az Európai Bizottság javaslatára, mivel: (1) A 97/836/EK tanácsi határozattal[7] az Unió csatlakozott az ENSZ Európai Gazdasági Bizottságának (ENSZ-EGB) a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához („1958. évi felülvizsgált megállapodás”). (2) A járműveknek az oszloppal való oldalütközés esetén mutatott viselkedésük tekintetében történő jóváhagyására vonatkozó egységes rendelkezésekről szóló új ENSZ-EGB-előírástervezetben[8], valamint a járműveknek az oszloppal való oldalütközés esetén mutatott viselkedésük tekintetében történő jóváhagyására vonatkozó egységes rendelkezésekről szóló új ENSZ-EGB-előírástervezet módosítástervezetében[9] foglalt szabványosított követelmények célja, hogy felszámolják a műszaki akadályokat, amelyek az 1958. évi felülvizsgált megállapodásban részes szerződő felek között a gépjárművek és alkatrészeik kereskedelmét akadályozzák, és hogy biztosítsák, hogy ezek a gépjárművek és alkatrészeik nagyfokú biztonságot és védelmet nyújtsanak. (3) Helyénvaló meghatározni az említett ENSZ-EGB-előírástervezet elfogadásával kapcsolatban az 1958. évi felülvizsgált megállapodás értelmében létrehozott igazgatási bizottságban az Unió nevében képviselendő álláspontot, ELFOGADTA EZT A HATÁROZATOT: Egyetlen cikk Az 1958. évi felülvizsgált megállapodás értelmében létrehozott igazgatási bizottságban az Európai Unió nevében képviselendő álláspont az, hogy a Bizottság a járműveknek az oszloppal való oldalütközés esetén mutatott viselkedésük tekintetében történő jóváhagyására vonatkozó egységes rendelkezésekről szóló, az ECE/TRANS/WP.29/2014/79 dokumentumban foglalt új ENSZ-EGB-előírástervezet, valamint a járműveknek az oszloppal való oldalütközés esetén mutatott viselkedésük tekintetében történő jóváhagyására vonatkozó egységes rendelkezésekről szóló új ENSZ-EGB-előírástervezetnek az ECE/TRANS/WP.29/2014/80 dokumentumban foglalt módosítástervezete mellett szavaz. Kelt Brüsszelben, -án/-én. a Tanács részéről az elnök [1] A Tanács 1997. november 27-i 97/836/EK határozata az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához („1958. évi felülvizsgált megállapodás”) való csatlakozásáról (HL L 346., 1997.12.17., 78. o.). [2] Az ENSZ-EGB ECE/TRANS/WP.29/2014/79 dokumentuma. [3] Az ENSZ-EGB ECE/TRANS/WP.29/2014/80 dokumentuma. [4] A Tanács 2013. október 11-i 14675/13 határozata az Egyesült Nemzetek Európai Gazdasági Bizottságának megfelelő bizottságaiban a 3., 4., 5., 6., 7., 10., 12., 14., 16., 17., 19., 23., 31., 37., 38., 43., 48., 49., 50., 51., 54., 67., 69., 70., 77., 83., 87., 91., 94., 95., 98., 99., 100., 101., 103., 107., 110., 112., 113., 115., 117., 119., 121., 123., 128. és 129. előírásnak a műszaki fejlődéshez történő hozzáigazítása, a motoros járművekre vonatkozó egységesített állásfoglalás (R.E.3) módosításaira vonatkozó javaslat, az oszloppal való oldalütközésről szóló globális műszaki előírás-javaslat elfogadása, valamint gumiabroncsokról szóló globális műszaki előírás-javaslat elfogadása tekintetében az Európai Unió által képviselendő álláspontról [5] HL L 200., 2009.7.31., 1. o. [6] HL L 313., 2007.11.30., 1. o. [7] A Tanács 1997. november 27-i 97/836/EK határozata az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához („1958. évi felülvizsgált megállapodás”) való csatlakozásáról ( HL L 346., 1997.12.17., 78. o.). [8] Az ENSZ-EGB ECE/TRANS/WP.29/2014/79 dokumentuma. [9] Az ENSZ-EGB ECE/TRANS/WP.29/2014/80 dokumentuma.